 प्हाड़िया च लोकनाटकां दी परंपरा तां पराणी ऐ पर साहितक जां लिखुआं नाटकां दी सुरूआत वी हिमभारती दे प्रकाशन ने होई।  पैह्लें-ग्रां च भगतिए लोकां दियां फरमैसा पर नाटकां जां नकलां दी गठ-त्रुप करी लैंदे।  पंजाबी उर्दू नाटक दिक्खिये रलदा-पचदा नाटक वी घड़ी-बणी लैंदे।  साहितक नाटकां दा तिहास बीह्मी सदी रे अठुएं द्हाके च शुरू होया।  दिसंबर 1976 च के.सी. कायस्थ दा एकांकी- "चुह्ल्ली दां शेर" 1977 च/हिमभारती/छपेया।  सन् 1971 च हि.प्र. भाषा विभाग ते प्रेखण "नाएं दा नाटक संग्रैह छपेया जिस-च जब तिनके बिखरी गोवे/चन्द्र मणि वशिष्ठ/एक चुटकी लूण/काहन सिंह जमवाल, नम्बरदारी/रत्न सिंह हिमेशा/, आरशू/चन्द्र शेखर बेबस/शाहुरा निं घालिदा/मौलू राम ठाकुर/असै सब हक हैं/शबीर कुरैशी, गराई/राम कृष्ण कौशल/ चिड़ी छिक्का/दिलीप बर्मा/, कने निहारा/हरप्रिसाद सुमन/कुल नौ नाटक हन।  एह् मते करी समाजक नाटक हन।  सन 1975 च भाषा विभाग हि.प्र.ने "सोला सिंगी प्हाड़ी एकांकी संग्रैह् छापेया जिस-च सोलां-एकांकी हन।  टूणा टेरा, रोसनी, कबीत भाई रा प्यार, से कवि बणेया तरक्की, लेकटे, पैह्ले हम सुनें गे, बलिदान, सियाणेयां रित पिछियाणेयां, स्याणी शीख, कठेबा, गीत गोए धरत सारी, जीण सहारा, शांतिया रा देवता कने झूठ दे सर पौले।  प्हाड़ी जमीना ने जुड़ेयो समाजक, नैतक, मनोवैज्ञानक आर्थक पक्खां जो छूंह्दे एह् नाटक रंगमंचे दियां जरूरतां पूरदे हन।  इन्हां मतेआं दी भाषा सजीव कने असरदार ऐ जेहड़ी दर्शकां पाठकां च रोचकता पैदा करदी नाटकां दिया मनसा जो दर्शकां तिक्कर पुजांदी ऐ।  लेकटे नाटक तां आंचलक जीणे जो जीन्दे रूपेण पेश करदा ऐ।  सिरमोरा रे अन्धिश्वांसां भरेयो जीणे दा खुलासा करदा एह् नाटक इक सफल मंचीय नाटक बी ऐ।  "बलिदान नाटक तां नाटककार हरि-प्रसाद सुमन होरां दिया नाटक कुशलता कने आंचलक संस्कृतिया ने बी मुंहसरोखी करांदा ऐ।  "स्याणी शीख" परिवार नियोजन री समस्या जो मनोविज्ञानी तरीके ने बखूरदा ऐ।  के.सी.कायस्थ दा एकांकी "झूठे दे सिर पौले" अभिनय दिया नजरी ने इक सफल एकांकी ऐ। 